कल से आईपीडी शुल्क 40 व ओपीडी 10 रु. लगेगा
नए साल के पहले दिन से यानी शुक्रवार से सिविल अस्पताल में इलाज कुछ महंगा होगा। अब अस्पताल में ओपीडी शुल्क 5 रुपए की जगह 10 रुपए व आईपीडी शुल्क 30 रुपए की जगह 40 रुपए लगेंगे। इस बढ़ोत्तरी का निर्णय बुधवार को तीन घंटे चली रोगी कल्याण समिति की बैठक में लिया गया। बैठक में 2014-15 के वित्तीय लेखा का अनुमोदन हुआ। इसके अलावा 38 नंबर के दुकानदार द्वारा किराया नहीं भरने पर भी कार्रवाई की है। इस प्रकरण की जांच की जवाबदारी नगरपालिका सीएमओ पीके सुमन को सौंपी गई।
सिविल अस्पताल में बैठक की शुरुआत दोपहर एक बजे हुई। अध्यक्षता विधायक हितेंद्रसिंह सोलंकी ने की। बैठक में ओपीडी को कम्प्यूटरीकृत करने पर भी चर्चा हुई। अस्पताल प्रबंधन ने कम्प्यूटर सिस्टम व डाटा इंट्री ऑपरेटर नियुक्ति की मांग की। इस पर फैसला आगे होने वाली बैठक में लिया जाएगा। इसके अलावा अस्पताल परिसर में लगे विद्युत पोलों पर रंगरोगन की जवाबदारी विद्युत कंपनी के अफसरों को दी गई है। बैठक में नगरपालिका अध्यक्ष नरेंद्र शर्मा, जिला परिवार कल्याण अधिकारी डॉ. बीएस कनेय, सीबीएमओ वीएस मंडलोई, डॉ. राजेश कुमार बिर्ला, रोकस सदस्य मौजूद थे। बैठक दोपहर 3 बजे तक चली।
बीपीएल परिवार को मिलेगी छूट
बैठक में निर्णय लिया गया कि शुल्क वृद्धि का असर बीपीएल परिवारों पर नहीं पड़ेगा। पात्र हितग्राहियों का इलाज नि:शुल्क किया जाएगा। उन्हें ओपीडी व आईपीडी शुल्क नहीं लगेगा। अस्पताल परिसर में हाईमास्क लगाने की जवाबदारी नगरपालिका को सौंपी गई है। सीएमओ ने इस पर विचार कर जल्द कदम उठाने की बात कही। अस्पताल परिसर में ऊपरी मंजिल पर बनने वाले बिल्डिंग को 15 जनवरी तक हेंडओवर करने के लिए पीडब्ल्यूडी के अफसरों को विधायक ने फोन लगाया।
डीएचओ ने अस्पताल का निरीक्षण किया
बैठक के बाद डीएचओ डॉ. बीएस कनेय ने अस्पताल का निरीक्षण किया। उन्होंने मेटरनिटी, जनरल वार्ड, ओपीडी की जांच की और संबंधित डॉक्टरों से चर्चा की। उन्होंने कहा, यदि जरा सी भी समस्या लगे तो सीधे बात करें। इलाज में किसी भी तरह की चूक नहीं होनी चाहिए। हालांकि डीएचओ अस्पताल की व्यवस्थाओं से संतुष्ट दिखे।
सिविल अस्पताल में रोकस की बैठक हुई। इसमें ओपीडी व आईपीडी का शुल्क बढ़ाया गया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva